Boer se vrou kom tot sy redding tydens aanval | Maroela Media
'n 70-jarige boer sterk in 'n hospitaal aan nadat hy Maandagaand op sy plaas tussen Warden en Harrismith met 'n ysterpyp aangerand is.
Jansen van Rooyen is met sy tuiskoms deur vyf aanvallers oorval nadat hy vroegaand plaaswerkers huis toe geneem het. Die aanvallers het op die vlug geslaan nadat Van Rooyen se vrou haar man hoor skree en alarm gemaak het.
Brig. Motantsi Makhele, woordvoerder van die polisie, sê Van Rooyen is omstreeks 19:35 deur vyf mans met klapmusse in sy voertuig oorval nadat hy sy werknemers by die Ezenzeleni- informele nedersetting in Warden afgelaai het.
Een van die aanvallers het 'n ysterpyp by hom gehad en Van Rooyen daarmee bygedam. Die verdagtes het egter te voet op die vlug geslaan toe die slagoffer se vrou hom hoor skree en ondersoek ingestel het.
'n Ambulans is na die plaas ontbied en Van Rooyen is na 'n hospitaal geneem vir mediese behandeling.
Makhele sê die polisie ondersoek 'n saak van aanranding met die doel om ernstig te beseer.
Die VF Plus het intussen die aanval veroordeel.
Jan van Niekerk, die VF Plus se provinsiale leier in die Vrystaat, sê hy was tot laat op die toneel saam met talle boere en die polisie. Daar is saam na die aanvallers gesoek en 'n skuilplek waar die aanvallers vermoedelik voor die aanval geskuil het, is naby die plaas opgespoor.
Die VF Plus doen nou opnuut 'n beroep op boere om hulself "binne die raamwerk van die wet" te beveilig en te verdedig.
"Dit is duidelik dat aanvallers die uiterste geweld gebruik om boere te vermink, te martel of te vermoor, al is dit soms net vir iets soos 'n selfoon," sê Van Niekerk.
Volgens Van Niekerk sal die VF Plus aanhou om volgehoue druk op die regering te plaas om plaasaanvalle tot prioriteitsmisdaad te verklaar.
Harrismith plaasaanvalle Warden
Kospryse styg: Hiervoor betaal SA'ners meer
Daar is net nie meer woorde nie… Dank ons hemelse Vader hulle lewe…
Aanranding met die doel? Jammer, dié is poging tot moord!!!
Anargie Suid Afrika….
Ek is daagliks meer oortuig dat hier iemand hoog op agter die aanvalle sit. Dankie Vader hierdie oom en tannie het nie ook statistieke geword nie
Lafaards wat die oud en kwesbare teiken. Hier sal niks van kom nie. Maar laat 5 blanke mans n ou swartmens net raak dan brand die EFF, ANC en BLF die land af. Ons regering doen niks om boere (van alle rasse) te beskerm nie. Dis mos nie n prioriteit nie, maar as dit by bedrog kom is almal voor in die koor.